ग्राहक बनकर गहने देखने आए, 5 लुटेरों ने मारी गोली; बाजार बंद कर धरने पर बैठे दुकानदार
पंजाब के मोगा शहर के रामगंज मंडी में सोमवार दोपहर को दिनदहाड़े पांच अज्ञात युवक सर्राफ की दुकान पर ग्राहक बनकर आए। इस दौरान मालिक पर गोली चलाकर सोना लूट कर फरार हो गए। सोने की कितनी लूट हुई है इसका अभी आकलन नहीं किया गया है।
मोगा के रामगंज मंडी में सोमवार दोपहर को दिनदहाड़े 5 बदमाशों ने ज्वेलर की गोली मारकर हत्या कर दी। युवक ग्राहक बनकर शोरूम पर पहुंचे थे। सोने की कितनी लूट हुई है इसका अभी आकलन नहीं किया गया। घटना की सूचना मिलते ही पुलिस मौके पर पहुंची, लेकिन तब तक लुटेरे फरार हो चुके थे। पूरी वारदात CCTV कैमरे में कैद हो गई। गुस्साए लोगों ने धरना लगा दिया।
सोमवार दोपहर 2.15 बजे 5 ग्राहक रामगंज स्थित एशिया ज्वेलर्स में आए। यहां उन्होंने सोने के गहने दिखाने को कहा। ज्वेलर विक्की ने उन्हें गहने दिखाए। इसके बाद उन्होंने बिल बनाने को कहा। जब विक्की बिल बनाने मुड़े तो लुटेरों ने पैसे देने के बजाय विक्की को गोली मार दी।
गोली की आवाज सुनते ही बाजार में हड़कंप मच गया। आसपास के दुकानदार और लोग इकट्‌ठा होने लगे। यह देखकर लुटेरे पसंद किए गहने लेकर वहां से फरार हो गए।
मुकाबले की कोशिश की
पुलिस जांच के मुताबिक ज्वेलर विक्की ने बदमाशें का मुकाबला करने की कोशिश की। उन्होंने लुटेरों पर जवाबी फायरिंग के लिए अपनी पिस्टल निकाली, लेकिन लुटेरों की गिनती ज्यादा होने की वजह से वह हमला करने में कामयाब नहीं हो सके।
बाजार बंद किया
ज्वेलर की हत्या का पता चलते ही पूरे बाजार में रोष फैल गया। सर्राफा बाजार यूनियन के प्रधान बलबीर सिंह रामूवालिया और सचिव यशपाल पाली की अगुआई में मोगा के बाजार बंद कर दिए गए। उन्होंने कातिलों की जल्द गिरफ्तारी के लिए धरना भी दिया।
देखिए घटना की तस्वीरें...
ड्यूटी करने की जगह सेल्फी लेकर जाते हैं PCR कर्मी
सर्राफा बाजार के अध्यक्ष बलवीर सिंह रामूवालिया, वरुण भल्ला ने घटनास्थल पर पहुंचकर एसएसपी से कहा कि बाजार में 100 के करीब सुनारों की दुकानें हैं, जहां करोड़ों रुपए का सोना पड़ा है। लेकिन वहां पर PCR कर्मी ड्यूटी करने की जगह सेल्फी लेकर चले जाते हैं। ऐसी घटनाओं से दुकानदार पहले ही दहशत के माहौल में हैं।
SSP ने दुकानदारों को विश्वास दिलाया कि उनकी सुरक्षा को यकीनी बनाया जाएगा। लूट की नीयत से आए सभी आरोपियों को जल्द गिरफ्तार किया जाएगा।